**ELŐTERJESZTÉS**

**Szombathely Megyei Jogú Város Közgyűlésének 2025. január 30-i ülésére**

**Javaslat pályázatokkal kapcsolatos döntések meghozatalára**

1. **Javaslat a HORIZON RE-ALLocate elnevezésű pályázattal kapcsolatos döntés meghozatalára**

Szombathely Megyei Jogú Város Önkormányzata projekt partnernek pályázik a HORIZON-MISS-2024-CIT-01-01 felhívásban. A projekt a RE-ALLocate nevet viseli, fő célja a városi terek újragondolása a klímasemlegesség előmozdítása érdekében.

A felhívás fókuszában fenntartható városi mobilitási megoldások kifejlesztése és megvalósítása áll a közterek és városi infrastruktúra újragondolásával, ami hosszabb távon hozzájárul a klímasemlegesség eléréséhez, az élhetőség javításához, valamint a város gazdasági és társadalmi ellenállóképességének növeléséhez.

A felhívás céljai között szerepel többek között innovatív, digitalizációs megoldások kidolgozása és megvalósítása a közlekedési rendszerek és az integrált energiahálózatok hatékony összehangolására, a közterek revitalizációja, fenntarthatóbb kihasználása, a levegőminőség és közegészség javítása, ezáltal pedig a klímasemlegesség előmozdítása is a zöld, fenntartható mobilitás ösztönzésével.

A felhívás egyik legfőbb követelménye a pilot projektek lebonyolítása. A projekt keretein belül vezető városként (ami nem egyenlő a vezető partnerrel, hanem projekt partneri státuszt jelent) és replikációs városként van lehetőség részt venni. Minden vezető városban pilot tevékenységet kell végrehajtani, amelyet egy tetszőleges, a vezető partner és a konzorciumi partnerek által jóváhagyott demonstrációs helyszínen kell megvalósítani. Ezeknek a pilot tevékenységeknek a felhívás céljaival egybehangzónak kell lenniük, a replikációs városok feladata pedig ezen tevékenységek véleményezése és a kidolgozásukban való segítség. A felhívás kifejezetten nagy hangsúlyt fektet a közösségi tervezésre és a szoros együttműködésre a vezető városokban létrejövő pilot tevékenységek tekintetében.

Szombathely vezető városként pályázik a projektben, demonstrációs helyszínének a szakmai kollégákkal folytatott egyeztetéseket követően a Thököly Imre utca, Rákóczi Ferenc utca és Aréna utca közötti szakasza lett kijelölve. A projekt magába foglalja a kijelölt útszakasz infrastruktúrájának fejlesztését, kerékpárút létesítését, zöld folyosó létrehozását, közösségi tér, multimodális közlekedési hub és elektromos töltőállomások kialakítását. A projekt keretein belül innovatív digitalizációs megoldások bevezetésére is sor kerülhet szenzorok telepítésével, az ezekkel gyűjtött adatok elemzésére levegőminőség, zajszennyezés szempontjából, valamint lehetőség nyílik arra, hogy a demonstrációs helyszínhez köthetően digitális ikertestvér (azaz az adott területre vonatkozó 3D léptékű digitális modell) létrehozása valósuljon meg. Nyertes pályázat esetén, az előkészítést követően 9 hónap áll rendelkezésre a közösségi tervezésre, az érintettek, valamint a lakosság bevonására a végleges projekttartalom kialakításához.

A felhívás projektenként kb. 15 millió EUR támogatást nyújt, ami vezető városonként nagyjából 1,5 millió EUR-t jelent. A támogatási intenzitás 100%, a projekt tervezett időtartama 4 év. A benyújtási határidő február 11., elbírálás 2025. nyarára várható.

1. **Javaslat a HORIZON Go-Neutral elnevezésű pályázattal kapcsolatos döntés meghozatalára**

Szombathely Megyei Jogú Város Önkormányzata pályázik a HORIZON-MISS-2024-CIT-01-04 felhívásra. A projekt a Go-Neutral nevet viseli, célja klímasemleges megoldások kidolgozása és megvalósítása a mobilitás, energiafelhasználás, körforgásos gazdaság és az közigazgatási rendszerek integrációjának előmozdítása érdekében. A projekt különös figyelmet fordít a városi peremterületek fejlesztésére és azok fenntarthatóságának javítására.

A projekt nyolc fő innovációs kihívást azonosított, amelyek lehetséges megoldásait élő laboratóriumokban (Living Labs) tesztelik és valósítják meg, valamint replikációs városokra vagy régiókra terjesztenek ki. A projekt fő céljai között szerepel a helyi lakosok és vállalkozások igényeinek figyelembevételével kialakított technológiai újítások fejlesztése és tesztelése, a digitális innováció gyorsítása, klímasemleges megoldások elfogadottságának növelése digitális eszközökkel, például digitális ikertestvérek és mesterséges intelligencia segítségével, hatékony együttműködés ösztönzése kapacitásépítési programok révén, az önkormányzatok, ipari szereplők és a lakosság támogatása a klímasemleges megoldások alkalmazásában.

A projektben demonstrációs (demo) városok és replikációs városok vesznek részt. A demo városok konkrét pilot megoldásokat valósítanak meg a projekt keretein belül az általuk választott demonstrációs helyszíneken, a replikációs városoknak pedig lehetőségük van választani a demo városok pilot tevékenységei közül, az alapján, hogy melyik releváns a saját városuk egy tetszőlegesen kiválasztott helyszínére. Ezután roadmapek, valamint stratégiák elkészítésében töltenek be elengedhetetlen szerepet. A demo városokkal ellentétben, a replikációs városoknak nincs pilot tevékenységre költségvetésük, kizárólag annak előkészítésére.

A demo városok között szerepel többek között Madrid (Spanyolország), Skellefteå (Svédország), Athén (Görögország) és Tallin (Észtország). Céljaik között szerepel az ipari parkok klímasemlegességének előmozdítása, a perifériás területek mobilitási kihívásainak kezelése, felhasználó központú mobilitási hubok létrehozása és a peremterületek rekreációs övezeteinek regenerálása.

Szombathely Megyei Jogú Város Önkormányzata replikációs városként pályázik a projektben, költségvetése kb. 100 000 EUR, a támogatási intenzitás 100%, a projekt várható időtartama 3-4 év. Benyújtási határidő február 11., elbírálás 2025. nyarára várható.

Kérem a Tisztelt Közgyűlést, hogy az előterjesztést megtárgyalni és a határozati javaslatokat jóváhagyni szíveskedjék!

**Szombathely, 2025. január 22.**

 **/: Dr. Nemény András :/**

**I.**

**HATÁROZATI JAVASLAT**

**.…/2025. (I.30.) Kgy. sz. határozat**

Szombathely Megyei Jogú Város Közgyűlése egyetért azzal, hogy az Önkormányzat a HORIZON-MISS-2024-CIT-01-01 felhívásban, a RE-ALLocate elnevezésű projektben vezető városként vegyen részt és felkéri a polgármestert a pályázat benyújtásához szükséges dokumentumok és nyertes pályázat esetén a Támogatási Szerződés aláírására.

**Felelős:** Dr. Nemény András polgármester

            Dr. Károlyi Ákos jegyző

(A végrehajtás előkészítéséért:

             Dr. Gyuráczné dr. Speier Anikó, a Városüzemeltetési és Városfejlesztési Osztály vezetője)

**Határidő:** azonnal

**II.**

**HATÁROZATI JAVASLAT**

**.…/2025. (I.30.) Kgy. sz. határozat**

Szombathely Megyei Jogú Város Közgyűlése egyetért azzal, hogy az Önkormányzat a HORIZON-MISS-2024-CIT-01-04 felhívásban, a Go-Neutral elnevezésű projektben replikációs városként vegyen részt és felkéri a polgármestert a pályázat benyújtásához szükséges dokumentumok és nyertes pályázat esetén a Támogatási Szerződés aláírására.

**Felelős:** Dr. Nemény András polgármester

            Dr. Károlyi Ákos jegyző

(A végrehajtás előkészítéséért:

             Dr. Gyuráczné dr. Speier Anikó, a Városüzemeltetési és Városfejlesztési Osztály vezetője)

**Határidő:** azonnal